
Proiect 

PARLAMENTUL REPUBLICII MOLDOVA
L E G E

cu privire la statutul personalului din cabinetul 

persoanelor ce exercită funcţii de demnitate publică

Parlamentul adoptă prezenta lege organică.

Capitolul I

DISPOZIŢII GENERALE

Articolul 1. Obiectul reglementării

Prezenta lege reglementează statutul juridic al personalului din cabinetul persoanelor ce exercită funcţii de demnitate publică, stabileşte modul şi temeiurile de încheiere şi încetare a contractului individual de muncă, drepturile, obligaţiile, garanţiile sociale şi protecţia acestei categorii de personal.

Articolul 2.  Cabinetul persoanelor ce exercită funcţii de 
demnitate publică
(1) Cabinetul persoanelor ce exercită funcţii de demnitate publică este o subdiviziune interioară distinctă din cadrul autorităţii publice în care este instituită aceasta, cu personal propriu, avînd statut de serviciu, secţie, direcţie sau direcţie generală.

(2) De un cabinet propriu pot fi asistaţi: Preşedintele şi vicepreşedinţii Parlamentului, preşedinţii fracţiunilor parlamentare, Preşedintele Republicii Moldova, Prim-ministrul, prim-viceprim-ministrul, viceprim-miniştrii, miniştrii şi 

directorii generali ai autorităţilor administrative centrale (în continuare – persoane ce exercită funcţii de demnitate publică).

Articolul 3. Statutul personalului din cabinetul persoanelor ce 

exercită funcţii de demnitate publică 

(1) Personalul din cabinetul persoanelor ce exercită funcţii de demnitate publică are un statut special, prevăzut de prezenta lege, în scopul realizării prerogativelor constituţionale şi legale de către persoanele ce exercită funcţii de demnitate publică pe care le asistă. 

(2) Personalul din cabinetul persoanelor ce exercită funcţii de demnitate publică este încadrat pe baza încrederii personale a persoanei ce exercită funcţie de demnitate publică pe care o asistă.

(3) Retragerea încrederii personale a persoanei ce exercită funcţie de demnitate publică are ca efect încetarea contractului individual de muncă a persoanei încadrate în cabinetul persoanelor ce exercită funcţii de demnitate publică.


Capitolul II

INSTITUIREA ŞI CLASIFICAREA

POSTURILOR DIN CABINETUL PERSOANELOR CE EXERCITĂ FUNCŢII DE DEMNITATE PUBLICĂ

Articolul 4. Instituirea cabinetului persoanelor ce exercită funcţii 

de demnitate publică

(1) Cabinetul persoanelor ce exercită funcţii de demnitate publică se instituie în temeiul actelor Parlamentului, Preşedintelui Republicii Moldova, Guvernului, ministerelor şi altor autorităţi administrative centrale, emise în limitele competenţei lor, stabilite de Constituţie şi de alte legi.

(2) Numărul maxim al posturilor din cabinetul persoanelor ce exercită funcţii de demnitate publică se stabileşte în limita efectivului-limită aprobat pentru autoritatea publică în care este instituit cabinetul, în raport cu volumul, complexitatea şi specificul misiunii şi funcţiilor desfăşurate sau care urmează să fie desfăşurate. 

(3) Modificarea numărului posturilor din cabinetul persoanelor ce exercită funcţii de demnitate publică poate fi efectuată cu respectarea efectivului-limită aprobat pentru autoritatea publică în care este instituit cabinetul sau, după caz, odată cu identificarea surselor de acoperire a mijloacelor necesare pentru modificare.

(4) Misiunea, funcţiile, precum şi alte elemente aferente bunei funcţionări a cabinetului persoanelor ce exercită funcţii de demnitate publică sînt specificate în regulamentul de organizare şi funcţionare a acestuia, aprobat de conducătorul autorităţii publice în care este instituit cabinetul, la propunerea persoanei ce exercită funcţie de demnitate publică.

Articolul 5. Clasificarea posturilor din cabinetul persoanelor ce 

exercită funcţii de demnitate publică

(1) În cabinetul persoanelor ce exercită funcţii de demnitate publică pot fi instituite următoarele posturi:

a) şef de cabinet;

b) consilier; 

c) asistent; 

d) secretar.

(2) Activitatea cabinetului persoanelor ce exercită funcţii de demnitate publică este condusă de şeful de cabinet, care răspunde în faţa persoanei ce exercită funcţie de demnitate publică.

(3) În lipsa şefului de cabinet, conducerea cabinetului persoanelor ce exercită funcţii de demnitate publică poate fi delegată unui consilier din cadrul cabinetului respectiv.

(4) Atribuţiile specifice pentru fiecare persoană încadrată în cabinetul persoanelor ce exercită funcţii de demnitate publică sînt stabilite în fişa postului, care constituie anexă la contractul individual de muncă încheiat în condiţiile articolului 7.

Capitolul III

ÎNCADRAREA ÎN CABINETUL PERSOANELOR CE EXERCITĂ FUNCŢII DE DEMNITATE PUBLICĂ. ÎNCHEIEREA ŞI ÎNCETAREA CONTRACTULUI INDIVIDUAL DE MUNCĂ

Articolul 6. Condiţii generale pentru încadrarea în cabinetul

persoanelor ce exercită funcţii de demnitate publică

(1) Pentru încadrarea în cabinetul persoanelor ce exercită funcţii de demnitate publică, persoana trebuie că întrunească următoarele condiţii:

a) să deţină exclusiv cetăţenia Republicii Moldova;

b) să posede limba moldovenească;

c) să dispună de capacitate deplină de exerciţiu;

d) să aibă studii superioare, absolvite cu diplomă de licenţă sau echivalentă;

e) să nu aibă antecedente penale nestinse pentru infracţiuni săvîrşite cu intenţie.

(2) Suplimentar la condiţiile generale specificate în alin.(1), pentru încadrare în cabinetul persoanelor ce exercită funcţii de demnitate publică, persoana trebuie să beneficieze de încrederea personală a persoanei ce exercită funcţie de demnitate publică pe care o asistă.

Articolul 7. Contractul individual de muncă al personalului încadrat în

cabinetul persoanelor ce exercită funcţii de demnitate

publică

(1) Personalul încadrat în cabinetul persoanelor ce exercită funcţii de demnitate publică îşi desfăşoară activitatea în baza contractului individual de muncă pe durată determinată, încheiat pe perioada aflării în funcţie a persoanei ce exercită funcţie de demnitate publică. 

(2) Contractul-model individual de muncă al personalului încadrat în cabinetul persoanelor ce exercită funcţii de demnitate publică se aprobă de Guvern.

(3) Contractul individual de muncă se semnează de conducătorul autorităţii publice în care activează persoana ce exercită funcţie de demnitate publică şi persoana încadrată în cabinetul acesteia.

Articolul 8. Numirea personalului în cabinetul persoanelor ce exercită 

                     funcţii  de demnitate publică

 (1) Numirea personalului în cabinetul Preşedintelui Parlamentului, cu excepţia asistentului şi a secretarului, se face prin ordinul Preşedintelui Parlamentului.

(2) Numirea personalului în cabinetele vicepreşedinţilor Parlamentului şi în cele ale preşedinţilor fracţiunilor parlamentare, cu excepţia asistentului şi a secretarului din cadrul acestor cabinete, se face prin ordinul Preşedintelui Parlamentului, la propunerea vicepreşedinţilor Parlamentului şi, respectiv, a preşedinţilor fracţiunilor parlamentare.

(3) Numirea personalului în cabinetul Preşedintelui Republicii Moldova, cu excepţia asistentului şi a secretarului, se face prin decretul Preşedintelui Republicii Moldova.

(4) Numirea personalului în cabinetul Prim-ministrului, cu excepţia asistentului şi a secretarului, se face prin dispoziţia Guvernului.

(5) Numirea personalului în cabinetul prim-viceprim-ministrului şi cele ale viceprim-miniştrilor, cu excepţia asistentului şi a secretarului din cadrul acestor cabinete, se face prin dispoziţia Guvernului, la propunerea prim-viceprim-ministrului şi, respectiv, a viceprim-miniştrilor.
 (6) Numirea personalului în cabinetul ministrului şi în cel al directorului general al autorităţii administrative centrale se face prin ordinul ministrului şi, respectiv, prin ordinul directorului general al autorităţii administrative centrale.

 (7) Numirea asistenţilor şi a secretarilor din cabinetul persoanelor ce exercită funcţii de demnitate publică, cu excepţia celor din cabinetul ministrului şi cabinetul directorului general al autorităţii administrative centrale, se face prin actul administrativ al conducătorului aparatului autorităţii publice respective, la propunerea persoanelor ce exercită funcţii de demnitate publică pe care le asistă.
Articolul 9. Eliberarea personalului din cabinetul persoanelor ce exercită funcţii de demnitate publică

(1) Contractul individual de muncă al personalului încadrat în cabinetul persoanelor ce exercită funcţii de demnitate publică încetează la data expirării mandatului persoanei ce exercită funcţii de demnitate publică.

(2) Înainte de termenul specificat în  alin.(1), contractul individual de muncă al personalului încadrat în cabinetul persoanelor ce exercită funcţii de demnitate publică încetează în următoarele cazuri:

a) demisia, revocarea sau eliberarea din funcţie a persoanei ce exercită funcţie de demnitate publică; 
b) retragerea încrederii personale a persoanei ce exercită funcţie de demnitate publică;

c) decesul persoanei ce exercită funcţie de demnitate publică;

d) alte cazuri stabilite de lege.

(3) Eliberarea din cabinetul persoanelor ce exercită funcţii de demnitate publică se dispune prin actul administrativ al persoanei cu competenţă legală de numire în funcţie, specificate în articolul 8.

Capitolul IV

DREPTURI ŞI OBLIGAŢII

Articolul 10. Drepturi generale 

(1) Personalul încadrat în cabinetul persoanelor ce exercită funcţii de demnitate publică are următoarele drepturi generale:

a) să examineze probleme şi să consulte persoana ce exercită funcţie de demnitate publică în limitele competenţei sale;

b) să solicite şi să primească informaţia necesară de la alte autorităţi publice, de la subdiviziunile interioare ale autorităţii publice, precum şi de la persoane fizice şi juridice, indiferent de tipul de proprietate şi forma lor juridică de organizare;

c) să-şi cunoască drepturile, obligaţiile şi atribuţiile stipulate în contractul individual de muncă, precum şi în fişa postului;

d) să beneficieze de condiţii normale de muncă şi igienă, de natură să-i ocrotească sănătatea şi integritatea fizică şi psihică.

(2) Personalul încadrat în cabinetul persoanelor ce exercită funcţii de demnitate publică are şi alte drepturi, conform  contractului individual de muncă al acestora.

Articolul 11. Legitimaţia de serviciu 

(1) Personalul încadrat în cabinetul persoanelor ce exercită funcţii de demnitate publică are legitimaţie de serviciu, eliberată de autoritatea publică în care activează.
(2) La eliberarea din funcţie din cabinetul persoanelor ce exercită funcţii de demnitate publică, legitimaţia de serviciu se retrage.
Articolul 12. Accesul la informaţia de ordin personal

(1) Personalul încadrat în cabinetul persoanelor ce exercită funcţii de demnitate publică are dreptul de a fi informat cu privire la deciziile care se iau în aplicarea prezentei legi şi care îl vizează în mod direct.

(2) La cererea scrisă sau verbală a personalului încadrat în cabinetul persoanelor ce exercită funcţii de demnitate publică, autoritatea publică în care activează eliberează gratuit documente care să ateste activitatea desfăşurată, vechimea totală în muncă în cabinetul persoanelor ce exercită funcţii de demnitate publică, alte date necesare.

Articolul 13. Timpul de muncă

(1) Durata normală a timpului de muncă pentru personalul încadrat în cabinetul persoanelor ce exercită funcţii de demnitate publică este de  8 ore pe zi şi de 40 de ore pe săptămînă.

(2) Personalul încadrat în cabinetul persoanelor ce exercită funcţii de demnitate publică poate fi atras la muncă suplimentară, la muncă în zilele de repaus şi în cele de sărbătoare nelucrătoare, în condiţiile legislaţiei muncii în vigoare.

Articolul 14. Protecţia juridică 

(1) Personalul încadrat în cabinetul persoanelor ce exercită funcţii de demnitate publică în exerciţiul atribuţiilor este protejat de lege. 
(2) Autoritatea publică este obligată să asigure protecţia personalului încadrat în cabinetul persoanelor ce exercită funcţii de demnitate publică şi a membrilor familiilor lor în cazul ameninţărilor, violenţelor, faptelor de ultraj cărora le-ar putea fi victimă în exerciţiul funcţiei sau în legătură cu acesta. Pentru garantarea acestui drept, autoritatea publică va solicita sprijinul organelor abilitate, conform legii. 

Articolul 15. Obligaţii generale 

(1) Personalul încadrat în cabinetul persoanelor ce exercită funcţii de demnitate publică are următoarele obligaţii generale:

a) să respecte Constituţia, legislaţia în vigoare, precum şi tratatele internaţionale la care Republica Moldova este parte;

b) să respecte cu stricteţe drepturile şi libertăţile cetăţenilor;

c) să fie loial persoanei ce exercită funcţie de demnitate publică pe care o asistă;

d) să păstreze, în conformitate cu legea, secretul de stat, precum şi confidenţialitatea în legătură cu faptele, informaţiile sau documentele de care ia cunoştinţă în exerciţiul postului, cu excepţia informaţiilor considerate de interes public;

e) să respecte prevederile contractului individual de muncă.

(2) Personalul încadrat în cabinetul persoanelor ce exercită funcţii de demnitate publică poate avea şi alte obligaţii, stipulate în contractul individual de muncă.

Articolul 16. Declaraţia cu privire la venituri, proprietate 

                                şi de interese personale

(1) Personalul încadrat în cabinetul persoanelor ce exercită funcţii de demnitate publică este obligat să prezinte, în condiţiile legii, declaraţie cu privire la venituri şi proprietate.
(2) Personalul încadrat în cabinetul persoanelor ce exercită funcţii de demnitate publică este obligat să respecte întocmai regimul juridic al conflictului de interese.

Articolul 17. Prezentarea raportului de activitate

Şefii de cabinet şi consilierii din cabinetul persoanelor ce exercită funcţii de demnitate publică sînt obligaţi să prezinte, la solicitarea persoanei pe care o asistă, un raport de activitate care cuprinde informaţiile ce decurg din acţiunile întreprinse.

Capitolul V

REMUNERAREA MUNCII ŞI GARANŢII SOCIALE

Articolul 18. Salarizarea

Salarizarea personalului încadrat în cabinetul persoanelor ce exercită funcţii de demnitate publică se efectuează în modul, condiţiile şi mărimile prevăzute de Legea nr.355-XVI din 23 decembrie 2005 cu privire la sistemul de salarizare în sectorul bugetar.

Articolul 19. Stimulări

(1) Personalului încadrat în cabinetul persoanelor ce exercită funcţii de demnitate publică i se acordă anual un ajutor material în mărimile prevăzute de legislaţia în vigoare.  

(2) Personalul încadrat în cabinetul persoanelor ce exercită funcţii de demnitate publică poate beneficia de premii cu prilejul jubileelor, sărbătorilor profesionale şi al zilelor de sărbătoare nelucrătoare, care se plătesc din contul economiei mijloacelor pentru retribuirea muncii, alocate pe anul respectiv autorităţii publice în care activează.
(3) Pentru succese în muncă personalului încadrat în cabinetul persoanelor ce exercită funcţii de demnitate publică  îi pot fi aplicate stimulări sub formă de: 

a) mulţumiri; 

b) premii; 

c) cadouri de preţ; 

d) diplome de onoare.
(4) Pentru succese deosebite în activitate, merite faţă de societate şi faţă de stat, personalul încadrat în cabinetul persoanelor ce exercită funcţii de demnitate publică poate fi decorat cu distincţii de stat.

Articolul 20. Garanţii sociale în legătură cu încetarea 

contractului individual de muncă

(1) La expirarea mandatului, demisia, revocarea sau eliberarea din funcţie a persoanei ce exercită funcţie de demnitate publică, precum şi în caz de deces al acesteia, personalul încadrat în cabinetul persoanelor ce exercită funcţii de demnitate publică, căruia i-a încetat contractul individual de muncă şi care nu a fost încadrat în noul cabinet al persoanelor ce exercită funcţii de demnitate publică beneficiază de o indemnizaţie unică egală cu 6 salarii medii lunare.

(2) La expirarea mandatului, demisia, revocarea sau eliberarea din funcţie a persoanei ce exercită funcţie de demnitate publică, precum şi în caz de deces al acesteia, personalul încadrat în cabinetul persoanelor ce exercită funcţii de demnitate publică, căruia i-a încetat contractul individual de muncă şi care nu este încadrat în cîmpul muncii, beneficiază de o indemnizaţie egală cu un salariu mediu lunar.

Articolul 21. Concedii 

(1) Personalului încadrat în cabinetul persoanelor ce exercită funcţii de demnitate publică i se acordă un concediu de odihnă anual, plătit, cu o durată de 35 de zile calendaristice, fără a se lua în calcul zilele de sărbătoare nelucrătoare. Concediul poate fi acordat integral sau divizat, cu condiţia ca una din părţi să nu fie mai mică de 14 zile calendaristice. 

(2) Înlocuirea concediului de odihnă anual nefolosit prin compensaţie în bani nu se admite, cu excepţia cazului de încetare a contractului individual de muncă. În cazul specificat în prezentul alineat, personalul încadrat în cabinetul persoanelor ce exercită funcţii de demnitate publică are dreptul la compensarea tuturor concediilor de odihnă anuale nefolosite. 

(3) Personalul încadrat în cabinetul persoanelor ce exercită funcţii de demnitate publică poate beneficia şi de alte tipuri de concedii, conform legislaţiei muncii. 

(4) Concediul personalului încadrat în cabinetul persoanelor ce exercită funcţii de demnitate publică se acordă prin actul administrativ al persoanei cu competenţă legală de numire în funcţie, specificată în articolul 8.

Articolul 22. Vechimea în muncă în cabinetul persoanelor ce exercită 

   funcţii de demnitate publică
Perioada de activitate în cabinetul persoanelor ce exercită funcţii de demnitate publică se asimilează stagiului de cotizare în serviciul public.

Articolul 23. Dreptul la pensie
Personalul încadrat în cabinetul persoanelor ce exercită funcţii de demnitate publică beneficiază de pensie în condiţiile Legii nr.156-XIV din 14 octombrie 1998 privind pensiile de asigurări sociale de stat. 

Articolul 24. Garantarea serviciului precedent 

(1) În perioada încadrării în cabinetul persoanelor ce exercită funcţii de demnitate publică, raportul de serviciu sau, după caz, contractul de muncă al persoanei respective se suspendă. 

(2) La încetarea activităţii în cabinetul persoanelor ce exercită funcţii de demnitate publică persoana respectivă este reîncadrată în funcţia deţinută anterior de suspendarea raporturilor de serviciu sau a contractului individual de muncă.

(3) Cu persoana care urmează să suplinească funcţia persoanei încadrate în cabinetul persoanelor ce exercită funcţii de demnitate publică se realizează raporturi de serviciu sau, după caz, se încheie un contract de muncă pe o durată determinată, care încetează în ziua reîntoarcerii acesteia la locul de muncă anterior. 

Articolul 25. Alte garanţii sociale
(1) Personalul încadrat în cabinetul persoanelor ce exercită funcţii de demnitate publică beneficiază de dreptul la asistenţă medicală şi tratament gratuit la nivelul minim necesar.

(2) În cazul pensionării anticipate sau obţinerii dreptului la pensie pentru limită de vîrstă, ori în cazul încetării contractului individual de muncă, personalul încadrat în cabinetul persoanelor ce exercită funcţii de demnitate publică, la cererea scrisă, beneficiază, pentru fiecare an complet de activitate în serviciul public sau în cabinetul persoanelor ce exercită funcţii de demnitate publică, de dreptul la o indemnizaţie unică în proporţie de 50% din salariul lunar la momentul depunerii cererii în cauză. 

(3) În cazul în care personalul încadrat în cabinetul persoanelor ce exercită funcţii de demnitate publică a primit indemnizaţia unică în condiţiile specificate în alineatul (2) şi continuă să activeze în cabinetul persoanelor ce exercită funcţii de demnitate publică sau în cazul reangajării în cabinetul persoanelor ce exercită funcţii de demnitate publică, la încetarea contractului individual de muncă, indemnizaţia unică li se va acorda în mărimea cuvenită pentru anii compleţi de activitate în serviciul public sau asimilaţi după perioada pentru care a fost achitată indemnizaţia unică anterioară.

Capitolul VI

DISPOZIŢII FINALE ŞI TRANZITORII

Articolul 26
(1) Consilierii, ajutorii, funcţionarii serviciilor de presă şi secretarii din cadrul aparatelor Parlamentului, Preşedintelui Republicii Moldova, Guvernului, autorităţilor administraţiei publice centrale de specialitate şi organelor din subordinea acestora, care activează la momentul intrării în vigoare a prezentei legi, îşi vor păstra funcţiile deţinute, conform prevederilor Legii nr.158-XVI din 4 iulie 2008 cu privire la funcţia publică şi statutul funcţionarului public, pînă la demiterea în legătură cu intrarea în funcţie a conducătorilor noi ai autorităţilor publice menţionate sau eliberarea din funcţiile respective.
(2) La aprobarea sau modificarea statelor de personal şi schemelor de încadrare, autorităţile publice nu pot institui funcţii publice sau posturi de natură contractuală care ar fi denumite identic cu posturile din cabinetele persoanelor ce exercită funcţii de demnitate publică, specificate în articolul 5 alineatul (1).
Articolul 27
Dispoziţiile prezentei legi se completează cu prevederile legislaţiei muncii, cu reglementările de drept comun civile, administrative sau penale, după caz, în măsura în care nu contravin legislaţiei speciale care reglementează activitatea personalului încadrat în cabinetul persoanelor ce exercită funcţii de demnitate publică.

Articolul 28
În cazurile în care, pentru personalul încadrat în cabinetul persoanelor ce exercită funcţii de demnitate publică care a activat anterior în funcţii de consilieri, ajutori, funcţionari ai serviciilor de presă şi secretari din cadrul aparatelor Parlamentului, Preşedintelui Republicii Moldova, Guvernului, autorităţilor administraţiei publice centrale de specialitate şi organelor din subordinea acestora, salariile de bază, incluzînd sporurile şi suplimentele, erau mai mari decît salariul lunar stabilit în conformitate cu prezenta lege, cuantumul acestuia se plăteşte în continuare pînă la încetarea contractului individual de muncă în condiţiile prezentei legi.

Articolul 29
Guvernul, în termen de 2 luni din data publicării prezentei legi:

va prezenta Parlamentului propuneri pentru aducerea legislaţiei în vigoare în concordanţă cu prezenta lege; 

va aduce actele sale normative în concordanţă cu prezenta lege;
va elabora şi va adopta actele normative prevăzute de prezenta lege.
NOTĂ INFORMATIVĂ
la proiectul de lege cu privire la statutul personalului din cabinetul 
persoanelor ce exercită funcţii de demnitate publică”

Proiectul de lege cu privire la statutul personalului din cabinetul persoanelor ce exercită funcţii de demnitate publică” a fost elaborat întru executarea art.70 alin.(6) din Legea nr.158-XVI din 4 iulie 2008 cu privire la funcţia publică şi statutul funcţionarului public. 

Din punct de vedere conceptual, Legea nr.158-XVI din 4 iulie 2008 cu privire la funcţia publică şi statutul funcţionarului public are drept scop, printre altrlr, şi realizarea unei delimitări generale a funcţiilor politice de cele administrative. Unul din mecanismele prin care acest scop urmează a fi atins este instituirea cabinetelor persoanelor ce exercită funcţii de demnitate publică.

Proiectul de lege cu privire la statutul personalului din cabinetul persoanelor ce exercită funcţii de demnitate publică este structurat în 6 capitole: capitolul I „Dispoziţii generale” cu 3 articole, capitolul II „Instituirea şi clasificarea posturilor din cabinetul persoanelor ce exercită funcţii de demnitate publică” ce conţine 2 articole, capitolul III „Încadrarea în cabinetul persoanelor ce exercită funcţii de demnitate publică. Încheierea şi încetarea contractului individual de muncă” cu 4 articole, capitolul IV „Drepturi şi obligaţii” ce cuprinde 8 articole, capitolul V „Remunerarea şi garanţii sociale” cu 8 articole şi capitolul VI „Dispoziţii finale şi tranzitorii” cu 4 articole.

În capitolul I se precizează obiectul reglementării legii, demnitarii care pot fi asistaţi de un cabinet propriu, precum şi se conţin dispoziţiile generale privitor la statutul personalului din cabinetul persoanelor ce exercită funcţii de demnitate publică. Astfel, cabinetul demnitarului se propune a fi o subdiviziune interioară distinctă din cadrul autorităţii publice, cu personal propriu, care are statut de serviciu, secţie, direcţie sau direcţie generală. De cabinet propriu vor beneficia Preşedintele şi vicepreşedinţii Parlamentului, preşedinţii fracţiunilor parlamentare, Preşedintele Republicii Moldova, Primul-ministru, prim-viceprim-ministrul, viceprim-miniştrii, miniştrii şi directorii generali ai autorităţilor administrative centrale. Restul autorităţilor publice, pentru care legea nu prevede existenţa unui cabinet al conducătorului, la stabilirea funcţiilor publice urmează a exclude posturile respective din statul lor de personal. 

Capitolul II conţine reglementări cu privire la instituirea cabinetului demnitarului şi clasificarea posturilor din cabinet. Astfel, în cabinetul persoanelor ce exercită funcţii de demnitate publică ar putea fi instituite posturi de: şef de cabinet, consilier, asistent şi secretar. 

Capitolul III stabileşte condiţiile generale pentru încadrarea în cabinetul demnitarului, modul de numire şi eliberare din post etc. Persoana încadrată în cabinetul demnitarului îşi desfăşoară activitatea pe baza contractului individual de muncă pe durată determinată, încheiat pe perioada aflării în funcţie a persoanei ce exercită funcţie de demnitate publică. Numirea şi eliberarea persoanelor respective se efectuează obligatoriu la propunerea demnitarului pe care îl asistă.

În capitolul IV sînt inserate drepturile şi obligaţiile generale şi specifice ale persoanelor încadrate în cabinetele demnitarilor. De menţionat că, anual, personalul din cabinetul demnitarului va fi obligat să depună declaraţie cu privire la venituri şi proprietate, declaraţie de interese personale. Totodată, şefii de cabinet şi consilierii din cabinetul demnitarului vor fi obligaţi să prezinte, la solicitarea persoanei pe care o asistă, un raport de activitate care va cuprinde toate informaţiile ce decurg din acţiunile întreprinse.

Capitolul V al proiectului prevede garanţiile sociale a persoanelor încadrate în cabinetele demnitarilor, şi anume: salarizarea, stimularea, cuantumul indemnizaţiilor în legătură cu încetarea contractului individual de muncă, concediul, vechimea în muncă, pensia, garantarea serviciului anterior încadrării în cabinetul demnitarului, precum şi alte garanţii sociale. Acestea urmează să beneficieze de un salariu fix, la încetarea contractului individual de muncă li se va achita o indemnizaţie unică egală cu 6 salarii medii lunare etc. De asemenea, se propune ca durata concediilor personalului din cabinetul demnitarilor să fie de 35 de zile calendaristice, fără a se lua în calcul zilele de sărbătoare nelucrătoare. 

Capitolul VI corelează noile reglementări cu cele din actele legislative preexistente şi pune în sarcina Guvernului întreprinderea măsurilor de rigoare întru implementarea dispoziţiilor legii.
Comparativ cu cadrul normativ anterior, personalul încadrat în cabinetele demnitarilor nu va deţine statut de funcţionar public. Aceste persoane vor veni şi vor pleca odată cu demnitarul pe care îl asistă, activînd exclusiv pe baza încrederii personale a acestuia. Pierderea încrederii va avea ca efect încetarea contractului individual de muncă. 

Cu referire la compatibilitatea proiectului în cauză cu reglementările legislaţiei comunitare, este de menţionat că la elaborarea proiectului s-a ţinut cont de prevederile publicaţiei nr.38 a SIGMA OCDE „Consilierii politici şi funcţionarii publici în Ţările Europene”. Una din concluziile principale a studiului prenotat este că, pe de o parte, statutul consilierilor politici este foarte diferit de la o ţară la alta, iar,  pe de altă parte, principiile pe baza cărora aceştia activează sînt similare. Funcţionarii publici şi consilierii politici au roluri diferite, dar complementare: ei împart responsabilitatea pentru consilierea politică, precum şi loialitatea faţă de demnitar. Consilierii politici sfătuiesc asupra politicilor publice, sub aspect politic. Funcţionarii publici sînt însărcinaţi cu administraţia, execuţia şi implementarea politicilor, dar şi cu dezvoltarea opţiunilor de politici publice pentru demnitar. Graniţele dintre consilierii politici şi funcţionarii publici trebuie să fie clar înţelese şi respectate; acestea reprezintă o linie de delimitare, şi nu un zid. Autorităţile publice nu pot funcţiona eficient, decît dacă cele două grupuri lucrează împreună. 

După adoptarea proiectului de lege nominalizat de către Parlament, urmează a fi întreprinse acţiunile de rigoare pentru asigurarea implementării acestui act legislativ. În acest sens, urmează a fi operate modificări şi completări în următoarele acte legislative: Legea nr.797-XIII din 2 aprilie 1996 pentru adoptarea Regulamentului Parlamentului, Legea nr.355-XVI din 23 decembrie 2005 cu privire la sistemul de salarizare în sectorul bugetar, Legea nr.156-XIV din 14 octombrie 1998 privind pensiile de asigurări sociale de stat, Legea nr.1585-XIV din 27 februarie 1998 cu privire la asigurarea obligatorie de asistenţă medicală, Legea nr.1264-XV din 19 iulie 2002 privind declararea şi controlul veniturilor şi al proprietăţii demnitarilor de stat, judecătorilor, procurorilor, funcţionarilor publici şi a unor persoane cu funcţie de conducere şi Legea nr.16-XVI din 15 februarie 2008 cu privire la conflictul de interese. 

Totodată, modificări şi completări de genul celor specificate mai sus urmează a fi operate şi în Decretul Preşedintelui Republicii Moldova nr.53 din 17 mai 2005 privind aprobarea Regulamentului Aparatului Preşedintelui Republicii Moldova. Cadrul normativ adoptat de Guvern, de asemenea, urmează a fi supus revizuirii, în acest sens menţionînd Regulamentul Aparatului Guvernului Republicii Moldova, aprobat prin Hotărîrea Guvernului nr.836 din 10 august 2005, regulamentele de organizare şi funcţionare a ministerelor şi altor autorităţi administrative centrale etc.

Paralel cu aceasta, Guvernul urmează să elaboreze şi să aprobe, conform art.7 alin.(2) din proiect, contractul-model individual de muncă al persoanelor încadrate în cabinetul persoanelor ce exercită funcţii de demnitate publică.
Adoptarea proiectului de lege menţionat şi punerea în aplicare a prevederilor acestuia va asigura formarea operativă a echipei de lucru a persoanelor ce exercită funcţii de demnitate publică imediat după alegerile parlamentare.
        Tamara Gheorghiţa,

şef al Direcţiei politica de cadre

din cadrul Aparatului Guvernului

